钦定古今图书集成/明伦汇编/宫闱典/第130卷 > 卫绍钦
## 钦定古今图书集成/明伦汇编/宫闱典/第130卷 > 卫绍钦

按《宋史宦者传》：“绍钦，开封人。父汉超，内侍高品。绍钦
始以中黄门给事晋邸，太宗即位，补入内高品，甚被
亲倚。从征太原，命督诸将攻城。刘继元降，命领骁卒
先入城，烧其营栅，迁殿头高品。雍熙二年，擢入内西
头供奉官。淳化中，部修皇城，功毕，授内侍押班。五年，
加崇仪副使。李顺之乱，王师致讨，与王继恩同领招”
安捉贼事。遇贼斗学射山南，又攻清水坝，破双流砦，
招降数万众，斩千馀级。顺死，馀党保险为寇，又与杨
琼先扼要路以邀之，擒斩万馀人，获器甲枪槊千馀。
遣别将曹习领兵捕馀贼于安国镇，斩三百级。时嘉、
眉二州贼尚扰城郭，又遣内殿崇班宿翰讨之。两川
平，召还，深被褒劳。真宗嗣位，拜宫苑使，领爱州刺史，
充入内副都知、修奉永熙都监。既复土，遂为陵使。景
德二年，改皇城使。从幸河朔，命为“车驾前后行宫四
面都巡检。”次澶渊，命领扈驾兵守河桥。三年，加昭宣
使。朝诸陵，复为行宫巡检。驻洛阳，命为皇城内外都
巡检。历掌三班院、皇城仪鸾翰林司。卒，年五十六。绍
钦苛愎少恩，不为众所附。太平兴国中，江东有僧诣
阙，请修天台寿昌寺，且言寺成，愿焚身以报。太宗允
其请，命绍钦往督营缮。既讫役，遽积薪于廷，请僧如
愿。僧言欲见至尊面谢，绍钦曰：“昨朝辞日，亲奉德音，
不烦致谢。”僧惴怖偃蹇，顾道俗望有救之者，绍钦即
促令跻薪上。火既盛，僧欲投下，绍钦遣左右以叉抑
按而焚之。子承庆，至内殿承制。